b"\n_START_ARTICLE_\nBartolom\xc3\xa9 Mitre\n_START_SECTION_\nInicis\n_START_PARAGRAPH_\nNasqu\xc3\xa9 a Buenos Aires, molt jove es va exiliar a l'Uruguai, com altres opositors a Juan Manuel de Rosas, durant el govern d'aquest, va actuar com a soldat i periodista a l'Uruguai, Per\xc3\xba, Xile i Bol\xc3\xadvia. Es trobava en aquest \xc3\xbaltim pa\xc3\xads el 1848, quan va haver de desterrar-se a causa de la revoluci\xc3\xb3; viatjaria al Per\xc3\xba i despr\xc3\xa9s a Xile, on fou co-redactor del diari El Comercio de Valpara\xc3\xadso. En aquesta ciutat, publica les biografies de Manuel Blanco Encalada i Thomas Cochrane. _NEWLINE_M\xc3\xa9s tard va escriure al diari El Progreso, creat per Domingo Faustino Sarmiento, des d'on va pregonar la indivisibilitat territorial de la sobirania americana, va defensar el dret al pensament dels estrangers (sempre que no anessin contra la sobirania dels pa\xc3\xafsos que els acollien) i la democr\xc3\xa0cia en sentit integral, i va emprendre campanyes per tal de millorar socialment i econ\xc3\xb2mica el poble.\n_START_SECTION_\nRetorn\n_START_PARAGRAPH_\nVa retornar despr\xc3\xa9s del derrocament de Rosas i lider\xc3\xa0 l'aixecament de la prov\xc3\xadncia de Buenos Aires contra el sistema federal que imposava la Constituci\xc3\xb3 Argentina de 1853, patrocinada per Justo Jos\xc3\xa9 de Urquiza; va ocupar diversos c\xc3\xa0rrecs de rellev\xc3\xa0ncia al govern provincial despr\xc3\xa9s de la secessi\xc3\xb3 de la prov\xc3\xadncia, fins que el 1859 fou derrotat militarment per Urquiza, que buscava reincorporar Buenos Aires a la Confederaci\xc3\xb3 Argentina. _NEWLINE_Tot i aix\xc3\xb2, es van tornar a enfrontar a la batalla de Pav\xc3\xb3n (1861), en la qual va resultar misteriosament vencedor despr\xc3\xa9s que Urquiza es retir\xc3\xa9s sense presentar batalla; Buenos Aires es reincorpor\xc3\xa0 a la Confederaci\xc3\xb3, acceptant la Constituci\xc3\xb3 de 1853 per\xc3\xb2 introduint alguns canvis que la van beneficiar a la reforma de la Constituci\xc3\xb3 de 1860.\n_START_SECTION_\nPresid\xc3\xa8ncia\n_START_PARAGRAPH_\nA l'octubre de 1862 Mitre fou elegit president de la Rep\xc3\xbablica Argentina. Durant el seu mandat es va estendre el sistema ferroviari, va organitzar l'ex\xc3\xa8rcit, va difondre l'ensenyament a tots els nivells, va organitzar la Suprema Cort de Just\xc3\xadcia, va regularitzar el deute p\xc3\xbablic, es va adoptar el sistema m\xc3\xa8tric decimal i es va fundar el cr\xc3\xa8dit p\xc3\xbablic. A m\xc3\xa9s, particip\xc3\xa0 en la Guerra de la Triple Alian\xc3\xa7a, on l'Argentina, aliada amb Brasil i l'Uruguai van envair a Paraguai."